Ettepanek: NÕUKOGU OTSUS Euroopa Liidu seisukoha kohta ühiskomitees, mis on moodustatud ühelt poolt Euroopa Liidu ja teiselt poolt Gruusia vahelise põllumajandustoodete ja toidu geograafiliste tähiste kaitset käsitleva lepingu artikli 11 kohaselt, seoses ühiskomitee töökorra vastuvõtmisega /* COM/2012/0434 final - 2012/0209 (NLE) */





SELETUSKIRI Euroopa Liidu (EL) ja Gruusia vaheline põllumajandustoodete ja toidu geograafiliste tähiste kaitset käsitlev leping jõustus 1. aprillil 2012. Kõnealuse lepingu artikli 11 alusel moodustatakse ühiskomitee, mis koosneb ELi ja Gruusia esindajatest. Ühiskomitee jälgib lepingu nõuetekohast täitmist ning võib arutada kõiki selle täitmise ja toimimisega seotud küsimusi. Eelkõige vastutab ta järgmise eest: a) lepingu artikli 2 lõigete 1 ja 2 muutmine seoses viidetega lepinguosaliste kohaldatavatele õigusaktidele; b) lepingu III ja IV lisa muutmine seoses geograafiliste tähistega; c) teabevahetus geograafiliste tähistega seonduvate õigusloome- ja poliitikaalaste muudatuste kohta ning muudes vastastikust huvi pakkuvates küsimustes geograafiliste tähiste valdkonnas; d) teabevahetus geograafiliste tähiste kohta, et kaaluda nende kaitsmist vastavalt lepingule. Ühiskomitee võtab oma otsused vastu konsensuse alusel ning määrab oma töökorra. Ühiskomitee tuleb kokku ühe lepinguosalise taotlusel vaheldumisi Euroopa Liidus ja Gruusias lepinguosaliste kokkulepitud ajal, kohas ja viisil (sealhulgas videokonverentsi vahendusel), hiljemalt 90 päeva jooksul alates taotluse esitamisest. Vastavalt töökorra projektile on komitee eesistujaks vaheldumisi kummagi lepinguosalise delegatsiooni juht. Eesistuja vastutab ka komitee sekretärikohustuste eest. Iga lepinguosaline katab ise komitee koosolekutel osalemisega seotud kulud. Komisjonil palutakse seega: · võtta vastu ettepanek nõukogu otsuse kohta, mis käsitleb ELi seisukohta seoses ELi ja Gruusia vahelise põllumajandustoodete ja toidu geograafiliste tähiste kaitset käsitleva lepingu alusel moodustatud ühiskomitee töökorraga; · edastada kõnealune ettepanek nõukogule. 2012/0209 (NLE) Ettepanek: NÕUKOGU OTSUS Euroopa Liidu seisukoha kohta ühiskomitees, mis on moodustatud ühelt poolt Euroopa Liidu ja teiselt poolt Gruusia vahelise põllumajandustoodete ja toidu geograafiliste tähiste kaitset käsitleva lepingu artikli 11 kohaselt, seoses ühiskomitee töökorra vastuvõtmisega EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9, võttes arvesse komisjoni ettepanekut[1] ning arvestades järgmist: (1) Euroopa Liidu ja Gruusia vaheline põllumajandustoodete ja toidu geograafiliste tähiste kaitset käsitlev leping[2] (edaspidi „leping”) jõustus 1. aprillil 2012. (2) Lepingu artikliga 11 moodustatakse ühiskomitee, mis muu hulgas tagab lepingu nõuetekohase toimimise. (3) Lepingu artikli 11 lõike 2 kohaselt määrab ühiskomitee ise kindlaks oma töökorra. (4) Euroopa Liit peaks kindlaks määrama seisukoha, mida võtta seoses ühiskomitee töökorra vastuvõtmisega, ON VASTU VÕTNUD KÄESOLEVA OTSUSE: Artikkel 1 Seisukoht, mille Euroopa Liit peaks võtma ühiskomitees, mis on moodustatud ühelt poolt Euroopa Liidu ja teiselt poolt Gruusia vahelise põllumajandustoodete ja toidu geograafiliste tähiste kaitset käsitleva lepingu artikli 11 kohaselt, seoses kõnealuse ühiskomitee töökorra vastuvõtmisega, põhineb ühiskomitee otsuse eelnõul, mis on lisatud käesolevale otsusele. Artikkel 2 Käesolev otsus jõustub … (selle vastuvõtmise kuupäeval). Brüssel, Nõukogu nimel eesistuja LISA Ühiskomitee otsuse eelnõu ühiskomitee töökorra vastuvõtmise kohta ÜHISKOMITEE, võttes arvesse Euroopa Liidu ja Gruusia vahelise põllumajandustoodete ja toidu geograafiliste tähiste kaitset käsitlevat lepingut, eriti selle artiklit 11, ning arvestades, et nimetatud leping jõustus 1. aprillil 2012, VÕTAB OMA TÖÖKORRA VASTU JÄRGMISELT: Artikkel 1 Delegatsioonide juhid 1. Euroopa Liit ja Gruusia (edaspidi „lepinguosalised“) määravad kumbki delegatsiooni juhi, kes on kontaktisikuks kõikides komiteega seonduvates küsimustes. 2. Mõlema delegatsiooni juhid võivad delegeerida kõik või osa delegatsiooni juhi ülesannetest määratud asetäitjale ja sellisel juhul kehtivad kõik järgnevad viited delegatsiooni juhile samaväärselt määratud asetäitja kohta. Artikkel 2 Eesistuja 1. Komitee eesistuja ametit peavad vaheldumisi ühe kalendriaasta kaupa kummagi lepinguosalise delegatsiooni juhid. 2. Eesistuja vastutab ka komitee sekretärikohustuste eest. Artikkel 3 Koosolekud 1. Eesistuja määrab koos teise delegatsiooni juhiga kindlaks koosolekute toimumisaja ja -koha ning teeb elektrooniliselt toimuvate koosolekute puhul tehnilised ettevalmistused. Eesistuja ja teise delegatsiooni juht järgivad koosoleku toimumisaja ja -koha kokkuleppimisel nõuet korraldada koosolek 90 päeva jooksul. 2. Komitee koosolekud ei ole avalikud, kui ei ole ühiselt kokku lepitud teisiti. Artikkel 4 Kirjavahetus 1. Kogu kirjavahetus komiteele või komitee jaoks saadetakse komitee juhile. Eesistuja saadab komiteega seotud kirjavahetuse koopia teise delegatsiooni juhile, Gruusia missiooni juhile Brüsselis ja ELi delegatsiooni juhile Tbilisis. 2. Kirjavahetust võib eesistuja ja teise delegatsiooni juhi vahel pidada mis tahes kirjalikul viisil, kaasa arvatud elektronposti teel. Artikkel 5 Koosoleku päevakord 1. Enne koosoleku toimumist koostab eesistuja päevakorraprojekti. Päevakorraprojekt saadetakse teise delegatsiooni juhile hiljemalt 20 tööpäeva enne koosoleku toimumist. Eesistuja edastatud päevakorraprojekt sisaldab vastavalt lepingu artikli 11 lõikele 3 mis tahes punkti, mille eesistuja on välja valinud. 2. Delegatsioonide juhid võivad vähemalt 10 tööpäeva enne koosoleku algust taotleda vastavalt artikli 11 lõikele 3 lisapunkte, mida eesistuja peab päevakorraprojekti lisama. 3. Lõpliku päevakorraprojekti saadab eesistuja teise delegatsiooni juhile hiljemalt 5 tööpäeva enne koosoleku algust. 4. Eesistuja ja teise delegatsiooni juht võtavad päevakorra ühisel kokkuleppel vastu iga koosoleku alguses. Päevakorda võib punkte lisada, kui eesistuja ja teise delegatsiooni juht selles kokku lepivad. Artikkel 6 Otsuste vastuvõtmine 1. Komitee otsused lepingu artikli 11 lõike 2 tähenduses on adresseeritud lepinguosalistele ning nendel on eesistuja ja teise delegatsiooni juhi allkirjad. 2. Kumbki lepinguosaline võib otsustada avaldada komitee mis tahes otsust. Artikkel 7 Kirjalik menetlus 1. Komitee otsuse võib vastu võtta kirjaliku menetluse teel, kui eesistuja ja teise delegatsiooni juht selles kokku lepivad. 2. Delegatsiooni juht, kes teeb ettepaneku kirjaliku menetluse kasutamiseks, esitab otsuse eelnõu teise delegatsiooni juhile. Teise delegatsiooni juht vastab sellele, märkides, kas ta nõustub eelnõuga või mitte, kas ta teeb muudatusettepanekuid või palub mõtlemiseks lisaaega. Kui eelnõu vastu võetakse, viiakse see lõpule vastavalt artikli 6 lõikele 1. Artikkel 8 Protokoll 1. Eesistuja koostab iga koosoleku protokolli projekti ja esitab selle 20 tööpäeva jooksul alates koosoleku toimumisest teise delegatsiooni juhile. Protokolli projektis märgitakse ära esitatud soovitused ja tuuakse välja ka võimalikud muud järeldused. Teise delegatsiooni juht kas nõustub kõnealuse projektiga või esitab parandusettepanekud. Kui protokolli projektis on kokkuleppele jõutud, kirjutavad eesistuja ja teise delegatsiooni juht kahele originaaleksemplarile alla. Üks originaaleksemplar jääb eesistujale ja teine teise delegatsiooni juhile. 2. Kui protokollis ei jõuta enne järgmist koosolekut kokkuleppele, kajastab protokoll eesistuja koostatud projekti, millele on lisatud teise delegatsiooni juhi parandusettepanekud. Artikkel 9 Kulud Kumbki lepinguosaline kannab komitee koosolekutel osalemisega seotud kulud. Artikkel 10 Konfidentsiaalsus Komitee arutelud on konfidentsiaalsed. [1] ELT C […], […], lk […]. [2] ELT L 93, 30.3.2012, lk 3.